Александър Блок
Отминах залезна позлата…

Превод от руски: Петър Велчев, 1992

chitanka.info

Отминах залезна позлата,

стени отминах и къщя,

в лъжата влязох и в мъглата —

пред мен перонът заблестя…

Едва пробивам път, тълпите

ме мачкат, блъскат ме назад…

И ето я: блестят очите,

перата — черен водопад…

Джудже придържа шлейф зад нея

в часа, когато пада здрач…

Аз гледам влюбен и копнея,

тъй както робът — за палач…

Тя не поглежда — отминава,

за да се чувствам унизен…

Джуджето само не престава

с насмешка да се вглежда в мен.

1908

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.